Fl-14 ta' Marzu 2016, il-Kunsill adotta deċiżjoni li temenda miżuri restrittivi kontra membri tal-organizzazzjoni Al-Qaida u individwi, gruppi, impriżi u entitajiet oħra assoċjati magħhom. Id-deċiżjoni tittrasponi r-riżoluzzjoni 2253 tal-Kunsill tas-Sigurtà tan-Nazzjonijiet Uniti adottata fis-17 ta' Diċembru 2015, u b'mod partikolari l-emendi introdotti fl-iskema tas-sanzjonijiet. Ir-riżoluzzjoni ttenni l-kundanna inekwivokabbli mill-KSNU għall-Istat Iżlamiku tal-Iraq u l-Levante (ISIL, magħruf ukoll bħala Da'esh) u ssaħħaħ il-ġlieda kontra l-ISIL fil-qafas eżistenti tal-ġlieda kontra Al-Qaida u l-individwi, gruppi, impriżi u entitajiet assoċjati magħha minħabba diversi atti terroristiċi kriminali kurrenti li għandhom bħala għan il-mewt ta' nies ċivili u vittmi oħra innoċenti, il-qerda ta' proprjetà u li jdgħajfu bil-kbir l-istabbiltà. Titlob lill-istati membri biex iwaqqfu l-flussi ta' fondi u assi finanzjarji u riżorsi ekonomiċi oħra lill-individwi u l-entitajiet fil-lista tas-sanzjonijiet kontra l-ISIL (Da'esh) u Al-Qaida. L‐atti legali ser jiġu ppubblikati fil‐Ġurnal Uffiċjali fil‐15 ta' Marzu 2016. Il-miżuri restrittivi tal-UE ġew introdotti għall-ewwel darba fis-27 ta' Mejju 2002. Ara l-paġna tal-laqgħa